**ZÁPIS č. 2**

**Z VEREJNÉHO ZASADNUTIA SPRÁVNEJ RADY TASR**

**17. januára 2014 so začiatkom o 11.00 h**

**Prítomní členovia správnej rady:** Vladimír Masár, Boris Chovanec, Eliška Holásková, Peter Alakša, Ján Sand,

**Hostia:** PhDr. Jaroslav Rezník, generálny riaditeľ TASR + viď prezenčná listina

**Miesto konania:** Bratislava, Biela ul. č.3 , Účelové zariadenie MK SR

Rokovanie v zmysle čl. 3, 5 ods. 1 a čl. 6 Rokovacieho poriadku správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Verejné vypočutie kandidáta na funkciu generálneho riaditeľa Tlačovej agentúry Slovenskej republiky**
2. **Voľba generálneho riaditeľa TASR**
3. **Rôzne**

**UZNESENIE č.4/2014:**

Členovia rady schválili program zasadnutia:

Za:5 Proti: 0 Zdržal sa: 0

**Uznesenie bolo prijaté.**

1. **Verejné vypočutie kandidáta na funkciu generálneho riaditeľa Tlačovej agentúry Slovenskej republiky**

Predseda Správnej rady TASR V. Masár v rámci verejného zasadnutia informoval, že Správna rada TASR v zmysle §.15 ods. 2. Zákona číslo 385/2008 Z. z. o voľbe GR zverejnila v lehotách stanovených zákonom oznámenie o verejnom vypočutí kandidátov na obsadenie funkcie generálneho riaditeľa TASR. Do riadneho termínu odovzdania prihlášok bola do TASR doručená jedna obálka s menom PhDr. Jaroslava Rezníka. Na prvom januárovom zasadnutí ( 9.1.2014) po otvorení obálky SR prekontrolovala prihlášku kandidáta a prijala uznesenie, podľa ktorého konštatovala, že prihláška J. Rezníka obsahuje všetky formálne náležitosti v zmysle Zákona 385/2008 z. z o voľbe generálneho riaditeľa. Následne Správna rada TASR  vytýčila termín verejného vypočutia kandidáta na 17. január.

Predseda Správnej rady TASR v súlade s §. 15 Zákona č. 385/2008 a v súlade s čl. 9

Rokovacieho poriadku Správnej rady TASR požiadal J. Rezníka, aby predstavil svoj projekt.

**Prezentácia Jaroslava Rezníka je v plnom znení na** [www.tasr.sk](http://www.tasr.sk/) **.**

V. Masár sa poďakoval J Rezníkovi za prezentáciu a vyzval členov správnej rady, aby položili kandidátovi na funkciu generálneho riaditeľa TASR otázky.

P. Alakša- je reálny termín digitalizácie archívu – rok 2016 ? V akom štádiu je zmluva s veľkým klientom, akým je RTVS ?

J. Sand- v rámci digitalizácie bude agentúra odkupovať vzácne fotky aj od súkromných osôb?

E. Holásková- ako zástupkyňa zamestnancov v správnej rade sa pýtala na zamestnaneckú politiku v nasledujúcom päťročnom období.

V.Masár- konštatoval, že špecifikum agentúry je vzťah so štátom. Zaujímal sa, aké špeciálne produkty bude TASR poskytovať na základe uspokojovania potrieb štátu.

Kandidát odpovedal na položené otázky.

* Proces digitalizácie je kontrolovaný dvojúrovňovo a projekt má sklz, nie však vinou TASR. Celý proces je posunutý na október 2016. Tento termín TASR dokáže dodržať.
* Zmluva s RTVS je po novoročných rokovaniach preddohodnutá na 36 mesiacov za cenu, ktorá zodpovedá potrebám TASR.
* Odkupovanie fotografií sa sporadicky deje už teraz. Väčšina sa týka historických dokumentov (napr. aj séria foto z havárie lietadla IL 18 v Bratislave, ktorá bola použitá v prezentácii, bola zakúpená od súkromnej osoby). Systém nákupu fotiek je a bude výberový.
* Politika TASR je orientovaná prozamestnanecky. TASR má dostatočne spracovaný flexibilný systém odmeňovania. V tomto roku je naplánovaná 2% valorizácia. Kolektív je stabilizovaný a nie je dôvod nastolený systém meniť. Organizácia zamestnancom poskytuje voľný vstup na regeneráciu pracovných síl, zľavnené resp. voľné lístky na kultúru, atď. Zamestnávateľ nevytvára neprimeraný tlak, či stres na zamestnancov, vnútorná atmosféra je pokojná.
* Čo sa týka vzťahu so štátom, TASR plní úlohy vo verejnom záujme na základe Zmluvy o poskytovaní služieb vo verejnom záujme. Aj v budúcnosti budú špeciálne produkty pre štát riešené na základe zmluvy so štátom (napr. TASR sa bude podieľať na vytvorení verejného trhoviska, ktoré pripravuje ministerstvo vnútra, projekt –Nebuď otrok drog atď.).

Po zodpovedaní otázok predseda správnej rady V. Masár vyzval členov, ak majú doplňujúce otázky, aby ich kandidátovi položili. Keďže doplňujúce otázky neboli, predseda rady ukončil prezentáciu a poďakoval sa J. Rezníkovi. Vyzval kandidáta, aby opustil zasadaciu miestnosť.

Následne predseda SR TASR otvoril rozpravu k projektu kandidáta, do  ktorej sa zapojili všetci členovia správnej rady. Konštatovali, že pod doterajším vedením J. Rezníka agentúra prebrala na seba status lídra na agentúrnom trhu a neustále prichádza s novými produktmi a inováciami. Vyzdvihli profesionalitu a skúsenosti kandidáta s riadením verejnoprávnej agentúry a zhodne vyjadrili presvedčenie, že J. Rezník je zárukou kvality a tiež kontinuity v smerovaní agentúry.

Po ukončení rozpravy V.Masár konštatoval, že kandidát splnil všetky formálne náležitosti a v zmysle Zákona 385/2008z.z. o voľbe generálneho riaditeľa. Správna rada TASR pristúpila k druhému bodu programu .

**2. Voľba GR TASR**

V. Masár vyzval členov správnej rady, aby sa verejným hlasovaním vyjadrili k nasledujúcej otázke:

Kto je za to, aby sa generálnym riaditeľom TASR stal Jaroslav Rezník?

Za: 5 Proti: 0 Zdržal sa: 0

Následne V Masár predložil návrh na uznesenie:

**UZNESENIE č. 5/ 2014:**

Správna rada TASR zvolila podľa §15, ods. 1 Zákona č. 385/2008 z.z. o Tlačovej agentúre Slovenskej republiky Jaroslava Rezníka za generálneho riaditeľa TASR na päťročné funkčné obdobie počnúc dňom 30. apríla 2014.

Za: 5 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho zasadnutia 13.februára 2014 (štvrtok) o 15,00 h.

V.Masár v súlade s Rokovacím poriadkom správnej rady TASR ukončil zasadnutie rady.

Bratislava, 17. 1. 2014

Zapísal:

Vladimír Masár v. r.

Predseda Správnej rady TASR